钦定古今图书集成/历象汇编/庶征典/第123卷 > 《管窥辑要》 > 梁
## 钦定古今图书集成/历象汇编/庶征典/第123卷 > 《管窥辑要》 > 梁

### 武帝大同十二年正月石辟邪自跃入土曲阿建陵石骐𬴊自动〈是年四月改元中大同〉

按《南史梁武帝本纪》，中大同元年“春正月丁未，曲阿
县建陵隧口石辟邪起舞。”

按：《隋书五行志》：“梁大同十二年正月，送辟邪二于建
陵。左双角者至陵所，右独角者将引于车上振跃者
三，车两辕俱折。因换车。未至陵二里，又跃者三，每一
振则车侧人莫不耸奋，去地三四尺，车轮陷入土三
寸。木沴金也。”刘向曰：“失众心，令不行，言不从，以乱金
气也。石为阴，臣象也。臣将为变之应。”梁武暮年不以
政事为意，君臣惟讲佛经、谈元而已。朝纲紊乱，令不
行，言不从之咎也。其后果致侯景之乱。曲阿建陵隧
口，石骐𬴊动，木沴金也。动者，迁移之象，天戒若曰，园
陵无主，石麟将为人所徙也。后竟国亡。

### 敬帝绍泰二年获玉玺

按《梁书敬帝本纪》，不载。　按《陈书高祖本纪》，“敬帝绍
泰二年二月戊辰，获玉玺四纽，高祖表以送台。”